‘จิราธิวัฒน์’ดันOFMย้ายตลาด
ตลท.รับหุ้นเพิ่มทุนของออฟฟิศเมท ที่ควบกิจการธุรกิจในเครือจิราธิวัฒน์ พร้อมย้าย OFM เข้าซื้อขายในหมวดพาณิชย์ 26 ธ.ค.นี้ มาร์เก็ตแคปหมื่นล้านบาท
25 ธ.ค. 2555

ตลท.รับหุ้นเพิ่มทุนของออฟฟิศเมท ที่ควบกิจการธุรกิจในเครือจิราธิวัฒน์ พร้อมย้าย OFM เข้าซื้อขายในหมวดพาณิชย์ 26 ธ.ค.นี้ มาร์เก็ตแคปหมื่นล้านบาท
นายชนิตร ชาญชัยณรงค์ รองผู้จัดการ ตลาดหลักทรัพย์แห่งประเทศไทย และผู้จัดการ ตลาดหลักทรัพย์ เอ็ม เอ ไอ เปิดเผยว่า บริษัท ออฟฟิศเมท (OFM) ที่บริษัทจดทะเบียนในตลาดหลักทรัพย์ เอ็ม เอ ไอ จะย้ายเข้าซื้อขายในตลาดหลักทรัพย์ฯ กลุ่มบริการ หมวดพาณิชย์ ตั้งแต่วันที่ 26 ธ.ค. 2555 หลังจากการควบรวมกิจการกับบริษัท ปราณพร ซึ่งเป็นบริษัทในเครือของกลุ่มจิราธิวัฒน์ที่ถือหุ้นในออฟฟิศ ดีโป และบีทูเอส ซึ่งมีสาขารวมกันกว่า 110 แห่งทั่วประเทศ โดยหลังการควบรวม OFM จะมีมูลค่าหลักทรัพย์ตามราคาตลาด (มาร์เก็ตแคป) อยู่ในระดับหมื่นล้านบาท
OFM มีทุนชำระแล้ว 320 ล้านบาท มีมูลค่าที่ตราไว้หุ้นละ 1 บาท ประกอบด้วยหุ้นสามัญเดิม 80 ล้านหุ้น และหุ้นสามัญเพิ่มทุนจากการควบรวมกิจการกับธุรกิจในเครือของกลุ่มจิราธิวัฒน์ ซึ่งได้แก่ ออฟฟิศ ดีโป และบีทูเอส จำนวน 240 ล้านหุ้น โดยจัดสรรแก่กลุ่มจิราธิวัฒน์เมื่อวันที่ 21 ธ.ค. 2555 ในราคาหุ้นละ 37.50 บาท คิดเป็นมูลค่ารวม 9,000 ล้านบาท โดยมีบริษัทหลักทรัพย์ (บล.) ธนชาต เป็นที่ปรึกษาทางการเงินในการยื่นขอให้รับหลักทรัพย์ใหม่ ในตลาดหลักทรัพย์ฯ และมี บล.เมย์แบงก์ กิมเอ็ง (ประเทศไทย) เป็นที่ปรึกษาทางการเงินอิสระให้ความเห็นชอบในการรับโอนกิจการ
นายวรวุฒิ อุ่นใจ กรรมการผู้จัดการใหญ่ บริษัท ออฟฟิศเมท กล่าวว่า ความร่วมมือระหว่าง OFM กับออฟฟิศ ดีโป และบีทูเอส จะก่อให้เกิดการผนึกกำลังเพิ่มขึ้นอย่างมาก เนื่องด้วยแต่ละบริษัทมีความชำนาญในแต่ละด้านที่แตกต่างกัน หลังการรับโอนกิจการ ผู้ถือหุ้นใหญ่ของ OFM ได้แก่ กลุ่มจิราธิวัฒน์ถือหุ้น 75% และผู้ถือหุ้นเดิมของบริษัทถือหุ้น 25%